CELEX: 32012D0409
Language: lt
Date: 1341878400000
Title: 2012/409/ES: 2012 m. liepos 10 d. Tarybos įgyvendinimo sprendimas, kuriuo iš dalies keičiamas Įgyvendinimo sprendimas 2011/344/ES dėl Sąjungos finansinės pagalbos suteikimo Portugalijai

20.7.2012   
            
            
               LT
            
            
               Europos Sąjungos oficialusis leidinys
            
            
               L 192/12
            
         TARYBOS ĮGYVENDINIMO SPRENDIMAS
   2012 m. liepos 10 d.
   kuriuo iš dalies keičiamas Įgyvendinimo sprendimas 2011/344/ES dėl Sąjungos finansinės pagalbos suteikimo Portugalijai
   (2012/409/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2010 m. gegužės 11 d. Tarybos reglamentą (ES) Nr. 407/2010, kuriuo nustatoma Europos finansinės padėties stabilizavimo priemonė (1), ypač į jo 3 straipsnio 2 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               pagal Tarybos įgyvendinimo sprendimo 2011/344/ES (2) 3 straipsnio 9 dalį Komisija kartu su Tarptautiniu valiutos fondu (TVF) ir bendradarbiaudama su Europos Centriniu Banku (ECB) ketvirtą kartą peržiūrėjo Portugalijos valdžios institucijų pažangą, padarytą įgyvendinant sutartas priemones pagal ekonominio ir finansinio koregavimo programą (toliau – Programa), taip pat jų veiksmingumą ir ekonominį bei socialinį poveikį;
            
         
               (2)
            
            
               atlikus peržiūrą nustatyta, kad 2012 m. pirmąjį ketvirtį Portugalija nustatytų sąlygų laikėsi patenkinamai. 2011 m. valdžios sektoriaus deficitas buvo 4,2 % BVP. 2012 m. 4,5 % BVP fiskalinis tikslas tebėra pasiekiamas. Toliau buvo sparčiai perorientuojama ekonomika, o eksporto rezultatai viršijo lūkesčius ir gerokai atsvėrė mažesnę vidaus paklausą. Tačiau jau pasireiškia rizika fiskaliniams tikslams, susijusiems su makroekonominės perspektyvos perorientavimu, keičiantis augimo struktūrai, kai labiau orientuojamasi ne į vidaus paklausą, bet į grynąjį eksportą, ir smarkiai pablogėjus padėčiai darbo rinkoje. Buvo padaryta pažanga reformomis didinant ilgalaikio ekonomikos augimo potencialą. Dėl darbo rinkos reformos, kuria siekiama pašalinti nelankstumą ir pagerinti produktyvumą, jau buvo priimti teisės aktai ir ji turi būti tęsiama. Išeitinės išmokos turėtų būti suderintos su Sąjungos vidutiniu dydžiu, taip pat turėtų būti sukurtas fondas išeitinių išmokų daliai finansuoti. Rengiamas pasiūlymas peržiūrėti kolektyvinių sutarčių taikymo išplėtimo mechanizmą. Politiniu lygmeniu ir toliau dedamos pastangos užtikrinti finansų sistemos stabilumą. Baigtas Banco Português de Negόcios (BPN) pardavimo procesas ir turėtų būti optimizuotas specialiosios paskirties įmonių valdymas siekiant užtikrinti kuo didesnę perduoto BPN turto atkuriamąją vertę.
               Finansų sektoriaus įsiskolinimo mažinimas vyksta tinkamai. Bankų sistemos rekapitalizavimas vyksta taip, kad ne vėliau kaip 2012 m.birželio mėn. būtų užtikrintas 9 % pagrindinio 1 lygio kapitalo pakankamumo minimalus rodiklis, įskaitant Europos bankininkystės institucijos reikalavimus ir su daliniu pensijų forndų pervedimu bei specialiais patikrinimais vietoje susijusius kapitalo poreikius. Sustiprinta ankstyvosios intervencijos, bankų pertvarkymo ir bankų indėlių draudimo sistema, o Portugalijos valdžios institucijos turi parengti įgyvendinimo priemones. Siekiant atkurti konkurencingumą ir skatinti ekonomikos augimą bei užimtumą būtina vykdyti produktų rinkų reformas, visų pirma uždaruose paslaugų sektoriuose. Portugalijos Vyriausybė įgyvendina valstybės įmonių restruktūrizavimo strategiją, kuria siekiama sumažinti jų įsiskolinimą ir užtikrinti geresnes rinkos finansavimo sąlygas. Siekiant sumažinti valstybės finansinius įsipareigojimus, tarptautinė audito bendrovė rengia tyrimą, kuriame vertinamos bet kokių viešojo ir privačiojo sektorių partnerysčių ar koncesijos sutarčių persvarstymo sąnaudos ir nauda. Portugalijos Vyriausybė įsipareigojo užtikrinti veiksmingą konkurencijos teisės vykdymo užtikrinimo tvarką. Siekiant skatinti geografinį gyventojų judumą modernizuojamos būsto rinkos taisyklės; didelė pažanga padaryta reformuojant teismų sistemą. Pagal naująjį pagrindų įstatymą įgyvendinama privatizacijos programa;
            
         
               (3)
            
            
               atsižvelgiant į šiuos pokyčius, Įgyvendinimo sprendimas 2011/344/ES turėtų būti atitinkamai iš dalies pakeistas,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimo 2011/344/ES 3 straipsnis iš dalies keičiamas taip:
   
               1)
            
            
               6 dalis iš dalies keičiama taip:
               
                           a)
                        
                        
                           a punktas pakeičiamas taip:
                           
                                       „a)
                                    
                                    
                                       2012 m. valdžios sektoriaus deficitas neviršija 4,5 % BVP. Portugalija ir toliau atidžiai stebi fiskalinius pokyčius ir įvertina, ar reikalingas tolesnis politikos koregavimas norint pasiekti 2012 m. tikslą.“;
                                    
                                 
                     
                           b)
                        
                        
                           d, e ir f punktai pakeičiami taip:
                           
                                       „d)
                                    
                                    
                                       Portugalija ir toliau priima priemones valstybės finansų valdymui sustiprinti. Portugalija įgyvendina naujame Biudžeto sistemos įstatyme numatytas priemones, įskaitant vidutinės trukmės laikotarpio biudžeto sistemos sukūrimą. Vietos ir regioninės biudžeto sistemos gerokai sustiprinamos, visų pirma atitinkamus finansavimo teisės aktus derinant su Biudžeto sistemos įstatymo reikalavimais. Portugalija gerina valstybės finansų stebėseną ir atskaitomybę ir griežtina biudžeto vykdymo taisykles ir procedūras. Portugalijos Vyriausybė sustiprina įsiskolinimo patvirtinimo ir sureguliavimo strategijos įgyvendinimą. Toje strategijoje išdėstomi mokėjimo kreditoriams prioritetų nustatymo kriterijai, taip pat valdymo tvarka siekiant užtikrinti teisingą ir skaidrų atsiskaitymo procesą visuose sektoriuose. Portugalija įgyvendina naują teisinę ir institucinę viešojo ir privačiojo sektorių partnerysčių sistemą. Atsižvelgdama į tyrimo dėl viešojo ir privačiojo sektorių partnerysčių persvarstymo rezultatus Portugalijos Vyriausybė persvarsto atitinkamas sutartis. Portugalija priima teisės aktą, kurio tikslas – reglamentuoti valstybės įmonių kūrimą ir veikimą centriniu, regioniniu ir vietos lygmeniu.
                                    
                                 
                                       e)
                                    
                                    
                                       Portugalija reorganizuoja vietos valdžios subjektus ir gerokai sumažina jų skaičių. Šie pakeitimai įsigalioja nuo naujo vietos rinkimų ciklo pradžios.
                                    
                                 
                                       f)
                                    
                                    
                                       Portugalija modernizuoja pajamų administravimą sukurdama Autoridade Tributária e Aduaneira, stiprindama ryšius su socialinio draudimo pajamų surinkimo skyriais, sumažindama savivaldybių skyrių skaičių ir spręsdama likusias mokesčių skundų sistemos problemas.“;
                                    
                                 
                     
                           c)
                        
                        
                           h ir i punktai pakeičiami taip:
                           
                                       „h)
                                    
                                    
                                       Portugalija patvirtina priemones centrinio, regioninio ir vietos lygmens valstybės įmonių veiksmingumui ir tvarumui gerinti. Portugalija įgyvendina strategiją, kuria siekiama restruktūrizuoti valstybės įmones, įskaitant Parpública, bei sumažinti jų įsiskolinimą ir užtikrinti geresnes rinkos finansavimo sąlygas. Portugalija įgyvendina šią strategiją, kad ne vėliau kaip 2012 m. pabaigoje užtikrintų veiklos pusiausvyrą sektorių lygmeniu.
                                    
                                 
                                       i)
                                    
                                    
                                       Portugalija toliau įgyvendina privatizavimo programą. 2012 m. numatytas tiesioginis Caixa Geral de Depόsitos (CGD) draudimo veiklos (Caixa Seguros) pardavimas. 2012 m. prasidės nacionalinės oro transporto bendrovės TAP, oro uosto veiklos vykdytojo ANA - Aeroportos de Portugal, CP - Comboios de Portugal krovinių vežimo filialo (CP Carga) ir CTT - Correios de Portugal privatizavimo procesas, kurį numatoma užbaigti 2013 m.“;
                                    
                                 
                     
                           d)
                        
                        
                           j punktas išbraukiamas;
                        
                     
                           e)
                        
                        
                           k punktas pakeičiamas taip:
                           
                                       „k)
                                    
                                    
                                       Portugalijos Vyriausybė pateikia Portugalijos Parlamentui teisės aktų projektus, kuriais siekiama išeitines išmokas suderinti su 8–12 dienų per darbo metus Sąjungos vidurkiu ir sukurti išeitinių išmokų kompensavimo fondą.“;
                                    
                                 
                     
                           f)
                        
                        
                           l punktas išbraukiamas;
                        
                     
                           g)
                        
                        
                           o punktas pakeičiamas taip:
                           
                                       „o)
                                    
                                    
                                       Portugalija įgyvendina priemones, išdėstytas jos veiksmų plane vidurinio išsilavinimo ir profesinio rengimo ir mokymo kokybei gerinti.“;
                                    
                                 
                     
                           h)
                        
                        
                           p ir r punktai pakeičiami taip:
                           
                                       „p)
                                    
                                    
                                       Teismų sistemos veikimas gerinamas įgyvendinant teismų sistemos reformos veiksmų plane pasiūlytas priemones ir taikant tikslines priemones, kuriomis siekiama palaipsniui panaikinti neišnagrinėtų bylų likutį ir skatinti alternatyvius ginčų sprendimo būdus.
                                    
                                 
                                       r)
                                    
                                    
                                       Tobulinama konkurencijos ir reguliavimo sistema. Portugalija didina pagrindinių nacionalinių reguliavimo institucijų nepriklausomumą ir išteklius, įgyvendina konkurencijos įstatymą, kad konkurencijos taisyklės būtų įgyvendinamos sparčiau ir veiksmingiau, taip pat stebi naujų bylų srautą ir teikia ataskaitą apie specializuoto Konkurencijos, reguliavimo ir priežiūros teismo veikimą.“;
                                    
                                 
                     
                           i)
                        
                        
                           u ir v punktai išbraukiami.
                        
                     
         
               2)
            
            
               8 dalis pakeičiama taip:
               „8.   Siekdama atkurti pasitikėjimą finansų sektoriumi, Portugalija atlieka tinkamą bankų sektoriaus rekapitalizavimą ir užtikrina metodišką įsiskolinimo mažinimą. Atsižvelgdama į tai, Portugalija įgyvendina su Komisija, ECB ir TVF suderintą Portugalijos bankų sektoriaus strategiją, kad būtų išsaugotas finansinis stabilumas. Visų pirma Portugalija:
               
                           a)
                        
                        
                           Skatina bankus tvariai stiprinti savo įkaitų rezervus ir prižiūrėti Vyriausybės garantuojamų bankų obligacijų emisiją – laikantis Sąjungos valstybės pagalbos taisyklių patvirtinta iki 35 mlrd. EUR emisija.
                        
                     
                           b)
                        
                        
                           Užtikrina, kad bankai numatytą 10 % pagrindinio 1 lygio kapitalo pakankamumo minimalų programos rodiklį pasiektų ne vėliau kaip 2012 m. pabaigoje. Atsižvelgiant į Europos bankininkystės institucijos koordinuojamą rekapitalizavimą Sąjungos mastu, kapitalo reikalavimai, susiję su valstybės skolos įvertinimu rinkos kainomis, turi būti įvykdyti 2012 m. birželio mėn. kartu su kapitalo reikalavimais, susijusiais su specialios patikrinimų vietoje programos ir bankų pensijų fondų pervedimo į valstybės socialinio draudimo sistemą poveikiu kapitalui. Jei per nustatytus terminus bankai negali patenkinti nustatytų kapitalo reikalavimų, taikoma pagal Programą numatyta 12 mlrd. EUR bankų mokumo paramos priemonė.
                        
                     
                           c)
                        
                        
                           Užtikrina subalansuotą ir metodišką bankų sektoriaus įsiskolinimo mažinimą – tai labai svarbu siekiant ilgam panaikinti finansavimo disbalansą. Bankų finansavimo planuose siekiama iki Programos įgyvendinimo pabaigos paskolų ir indėlių santykį sumažinti iki maždaug 120 % orientacinės vertės, o Programos įgyvendinimo laikotarpiu potencialiai sumažinti priklausomybę nuo Eurosistemos teikiamo finansavimo. Tie finansavimo planai peržiūrimi kas ketvirtį.
                        
                     
                           d)
                        
                        
                           Užtikrina, kad valstybės įmonė CGD būtų racionalizuota, siekiant pagal poreikius padidinti jos pagrindinės veiklos, kuri yra bankininkystė, kapitalo bazę. Jai priklausančių draudimo ir sveikatos priežiūros dalių pardavimas numatytas anksčiau nei 2012 m. pabaigoje, kartu toliau vykdomas nestrateginės turto dalies pardavimas. Jei šių poreikių negalima patenkinti iš grupės vidinių šaltinių anksčiau nei 2012 m. birželio mėn. pabaigoje, CGD suteikiama valstybės kapitalo parama naudojant pinigų atsargas ne pagal bankų mokumo paramos priemonę.
                        
                     
                           e)
                        
                        
                           Optimizuoja turto, kuris iš BPN perduotas trims valstybės specialiosios paskirties įmonėms, vertės atkūrimo procesą naudodamasi profesionalios trečiosios šalies teikiamomis turto valdymo paslaugomis ir suteikdama jai įgaliojimą palaipsniui atkurti turto vertę. Portugalijos Vyriausybė turtą valdančią šalį atrenka konkurso būdu, o įgaliojime numato tinkamas paskatas turto vertės atkūrimui optimizuoti.
                        
                     
                           f)
                        
                        
                           Ne vėliau kaip 2012 m. liepos mėn. pabaigoje parengia pasiūlymą įmonių sektoriaus finansavimo alternatyvų įvairinimui skatinti.
                        
                     
                           g)
                        
                        
                           Įgyvendina priemones, kuriomis siekiama sukurti bankų pertvarkymo fondą ir užtikrinti, kad ne vėliau kaip 2012 m. liepos mėn. jis veiktų visu pajėgumu, ne vėliau kaip 2012 m. liepos mėn. pabaigoje priima priežiūros pranešimus dėl gaivinimo planų, ne vėliau kaip 2012 m. spalio mėn. pabaigoje priima reglamentą dėl pertvarkymo planų ir ne vėliau kaip 2012 m. rugsėjo mėn. pabaigoje priima laikinų bankų įsteigimą ir veiklą reglamentuojančias taisykles pagal Sąjungos konkurencijos taisykles. Pirmiausia peržiūrimi sisteminės svarbos bankų gaivinimo ir tolesnio pertvarkymo planai.
                        
                     
                           h)
                        
                        
                           Nustato finansų įstaigų dalyvavimo namų ūkiams ir MVĮ taikomoje neteisminėje skolų restruktūrizavimo procedūroje sistemą.“
                        
                     
         2 straipsnis
   Šis sprendimas skirtas Portugalijos Respublikai.
   
      Priimta Briuselyje 2012 m. liepos 10 d.
      
         
            Tarybos vardu
         
         
            Pirmininkas
         
         V. SHIARLY
      
   
   
      (1)  OL L 118, 2010 5 12, p. 1.
   
      (2)  OL L 159, 2011 6 17, p. 88.